**קרן וקסנר** (באנגלית: **The Wexner Foundation**) היא ארגון פילנתרופי יהודי-אמריקאי. הקרן מפעילה תוכניות הכשרה ופיתוח של אנשי מקצוע. מטרתה, כעולה מפרסומיה, היא לחזק את המנהיגות והמצוינות הניהולית במגזר הציבורי בישראל ובקהילות היהודיות בעולם.

נשיאת הקרן היא הרבה הרפורמית דוקטור אלקה אברמסון, ומנכ"ל הקרן בישראל הוא רענן אביטל.

היסטוריה
--------

קרן וקסנר נוסדה בשנת 1980 בקולומבוס באוהיו שבארצות הברית על ידי אביגיל ולזלי וקסנר. לזלי וקסנר הוא מיליארדר יהודי, הבעלים של חברת L Brands (בשמה הקודם דה לימיטד), שהיא חברת האם של חברת ההלבשה התחתונה ויקטוריה'ס סיקרט. הוא היה תורם של המפלגה הרפובליקנית עד שנת 2018, אז הכריז שהוא עוזב אותה בשל אי הסכמתו עם התנהלותו של הנשיא טראמפ, והודיע על תמיכה במפלגה הדמוקרטית. הפילנתרופיה של וקסנר מופנית לשני ערוצים מרכזיים: חינוך ומדע בעיר הולדתו קולומבוס, ופיתוח מנהיגות בישראל ובקהילות יהודיות.

משרדיה הראשיים של קרן וקסנר שוכנים בניו אולבני שבאוהיו. משרדים נוספים נמצאים בניו יורק ובירושלים ובעבר היה גם משרד באוניברסיטת הרווארד.

תוכניות הקרן לפיתוח מנהיגות
---------------------------

### ארצות הברית

תוכנית הליבה הראשונה של קרן וקסנר נוסדה בשנת 1985. לזלי וקסנר והרב הרברט א. פרידמן, לשעבר מנכ"ל המגבית היהודית המאוחדת, ייסדו את **תוכנית המורשת של קרן וקסנר** (Wexner Heritage Program). מטרת תוכנית זו היא "לחנך מנהיגים יהודיים קהילתיים בתחום ההיסטוריה, הציונות, השפה העברית וחשיבה פילוסופית יהודית, באמצעות מסורות ואתגרים עכשוויים של העם היהודי".

**תוכנית הבוגרים של קרן וקסנר** (The Wexner Graduate Fellowship Program) נוסדה בשנת 1988 במטרה לעודד מועמדים מבטיחים לעמוד בהצלחה באתגרי ההנהגה היהודית המקצועית של קהילות יהודי צפון אמריקה. מענקים לעמיתי תוכנית הבוגרים ניתנים לעשרים מועמדים בולטים, שמעוניינים, תוך כדי לימודי התואר השני שלהם, להכין את עצמם לקריירות בתחומי החינוך היהודי, הרבנות, החזנות, ההנהגה היהודית המקצועית ולימודי היהדות. לצד הלימודים לתואר, המשתתפים לומדים נושאים הקשורים למנהיגות ולקהילות היהודיות בארצות הברית ומקבלים ליווי והדרכה אישיים.

### ישראל

#### תוכנית העמיתים של קרן וקסנר בישראל

תוכנית העמיתים של קרן וקסנר בישראל (Wexner Israel Fellowship Program) פעלה בשנים 1989 – 2023. היא הייתה משותפת לקרן וקסנר ולאוניברסיטת הרווארד בארצות הברית, ובמסגרתה למדו העמיתים לתואר שני במינהל ציבורי בבית הספר לממשל על שם קנדי באוניברסיטת הרווארד. חזון התוכנית היה "להעניק לדור המנהיגים הציבוריים הבא של מדינת ישראל הכשרה במינהל ציבורי ופיתוח מנהיגות, להגברת איכות הדמוקרטיה ומוסדות המגזר הציבורי הישראלי".

ועדת הקבלה של תוכנית העמיתים הישראלית, שבה השתתף נציג של נציבות שירות המדינה, בחר לתוכנית מדי שנה עד עשרה אנשי מינהל ציבורי ישראליים. בסיומה הוענקו לבוגרי התוכנית תוארי מוסמך במינהל ציבורי (MC-MPA) של אוניברסיטת הרווארד. הבוגרים מחויבים להמשך עבודה במגזר הציבורי בישראל לתקופה של שלוש שנים, ורובם נשארו לתקופות ארוכות יותר. נכון לשנת 2018, מונה קהילת הבוגרים כ-300 עמיתים. רובם עובדים במשרדי הממשלה, במערכת הביטחון, במערכת הרפואה הציבורית, בחברות ממשלתיות וברשויות ממשלתיות. חלק מבוגרי התוכנית עובד במגזר השלישי ובשלטון המקומי. הצטרפות של עובדי מדינה לתוכנית נעשתה בעידודה ובאישורה של נציבות שירות המדינה. בשנת 2018 התקיים המחזור השלושים של התוכנית.

באוקטובר 2023 הודיעה קרן וקסנר על ניתוק קשריה עם אוניברסיטת הרווארד, עקב תגובתה הרפה של האוניברסיטה לטבח במתקפת הפתע על ישראל. וכן בעקבות סירובה של אוניברסיטת הרווארד לחשוף סטודנטים מהאוניברסיטה שתמכו בחמאס.

#### תוכנית המנהיגות הבכירה

תוכנית המנהיגות הבכירה - (Senior Leadership Program) בשנת 2013 השיקה הקרן תוכנית זו, המיועדת לבכירים בשירות הציבורי בישראל בדרג של סמנכ"ל משרד ממשלתי או נושאי דרגת תא"ל ומקבילותיה במערכות הביטחון. התוכנית נפרשת על פני שנה וכוללת חודש לימודים בהשתלמות מנהלים בבית הספר על שם קנדי באוניברסיטת הרווארד. ההשתלמות מעודדת שיתוף פעולה בין-ארגוני בשירות הציבורי. מדי שנה משתתפים בתוכנית כארבעים איש. הצטרפות של עובדי מדינה לתוכנית נעשית בעידודה ובאישורה של נציבות שירות המדינה.

אהוד ברק קיבל בשנים 2004–2006 מן הקרן 1.8 מיליון דולר עבור ייעוץ למחקר. בשנת 2005 קיבל 600 אלף דולר נוספים מקרן אחרת של לזלי וקסנר. בנובמבר 2018 ביקשה נציבות שירות המדינה מהקרן הסברים על התשלומים שהעניקה לברק. נשיאת הקרן, הרבה אלקה אברמסון, ענתה שמדובר בתרומה פרטית ממשפחת וקסנר שאינה קשורה לקרן. הקרן וברק סירבו לתת פרטים בעניין מטרת המחקר האמור. ביולי 2020 הודיעה קרן וקסנר שהתשלום לברק נעשה בתמורה למחקר בן 267 עמודים בנושא הסכסוך הישראלי-פלסטיני ומחקר נוסף שלא הושלם בנושא מנהיגות. באפריל 2020 המשטרה והפרקליטות החליטו כי אין מקום לפתוח בחקירה פלילית נגד ברק בפרשת קבלת הכסף מקרן וקסנר, משום שברק היה אזרח פרטי באותה תקופה, וגם אם עבר עבירות, חלה עליהן התיישנות.

ב-28 באוגוסט 2023 הנחה השר לביטחון לאומי, איתמר בן גביר, את משרדו ואת משטרת ישראל להפסיק את שיתוף הפעולה עם קרן וקסנר.

#### בוגרי התוכנית

עם בוגרי תוכנית קרן וקסנר בישראל נמנים שופט בית המשפט העליון עוזי פוגלמן; רב-אלוף אביב כוכבי; סגן הרמטכ"ל וחבר הכנסת האלוף יאיר גולן; האלופים שי אביטל, נעם תיבון, עמוס ידלין עמי אילון ואורי גורדין; האלוף ומנכ"ל רפאל ידידיה יערי; פרקליט המדינה משה לדור; מנהל חטיבת התוכניות בערוץ הראשון ומנכ"ל הקרן החדשה לישראל אליעזר יערי; מנכ"ל הקרן החדשה לישראל ומנכ"ל בית התפוצות אבינועם ערמוני; מנכ"ל משרד המשפטים משה שילה; נציבת שוויון הזדמנויות בעבודה במחוז תל אביב והמרכז ומנכ"לית האגודה לזכויות האזרח שרון אברהם-ויס; שרת החדשנות לשעבר אורית פרקש-הכהן; מנכ"ל J STREET ישראל נדב תמיר; עו"ד אביה אלף.

עם בוגרי תוכנית המנהיגות הבכירה נמנים האלוף ומנכ"ל המרכז לטכנולוגיה חינוכית יוסי בידץ; מפקד פיקוד העורף, פיקוד המרכז וזרוע היבשה, אלוף תמיר ידעי; הפצ"ר, האלוף שרון אפק; ראש מחלקת הסגל באגף כוח האדם בצה"ל, תא"ל מיכל תשובה; היועץ המשפטי לכנסת, איל ינון; מנכ"ל משרד הבריאות תא"ל ד"ר חזי לוי; מנכ"ל משרד התרבות והספורט יוסי שרעבי; ראש חטיבת החקירות באגף החקירות והמודיעין במשטרת ישראל, תנ"צ ערן קמין; שופט בית המשפט העליון עופר גרוסקופף; מנהל המרכז הרפואי לגליל ד"ר מסעד ברהום; שופטת בית המשפט המחוזי בתל אביב דפנה אבניאלי; שופט בית המשפט העליון ח'אלד כבוב; המשנה למנכ"ל של משרד הבריאות, פרופ' איתמר גרוטו; נציבת קבילות החיילים תא"ל רחל טבת ויזל; ח"כ משה טור-פז; ראש ממד"ה תא"ל הדס מינקה-ברנד; ראש הלמ"ס ירון פלוס.

בוגרי התוכנית הקימו ב-1999 את העמותה לבוגרי קרן וקסנר, וזו נסגרה ב-2019.

ביקורת
------

בדיון שנערך בעניין ביולי 2020 בועדת החוקה, חוק ומשפט הודיע מנכ"ל משרד ראש הממשלה כי עד שיוסדר שיתוף הפעולה עם גופים חוץ ממשלתיים בתוכניות מעין זו הוא מקפיא את השתתפות עובדי המשרד בתוכנית. פעילות הקרן חודשה בישראל ב-2 באוגוסט 2021.

עתירה של הליכוד בנושאים אלה נדחתה ב-29 בדצמבר 2020 בנימוק שלא הונחה תשתית עובדתית מינימלית, תוך חיוב הליכוד בהוצאות המשיבים. בפסק הדין נכתב כי העתירה מורכבת מהשמצות והיא "תבשיל שמביא אל אולם בית המשפט את ניחוחות הרשתות החברתיות".  

עתירה לבג"ץ נגד תוכניות העמיתים והמנהיגות הבכירה בטענה שהשתתפות בתוכנית היא מתנה הניתנת לעובדי מדינה בניגוד לדין, הוגשה על ידי ארגון אם תרצו, ונדחתה ב-2 ביוני 2021 תוך חיוב "אם תרצו" בהוצאות המשיבים.

נגד יאיר נתניהו הוגשה ב-8 בספטמבר 2020 תביעת דיבה בסך מיליון ש"ח של 75 בוגרי קרן וקסנר על ציוצים בטוויטר נגד הקרן ובוגריה. נתניהו טען מצידו לתביעת השתקה. התביעה הסתיימה ב-20 ביולי 2021 בגישור בו התביעה סולקה בתמורה להתנצלות ומחיקת הציוצים.

לאחר המחדל בשמחת תורה תשפ"ד, 7/10/23ת נטען כלפי הקרן כי רוב הקצינים הבכירים הקשורים לקונספצית ה "חמאס מורתע" הינם בוגרי הקרן.

קישורים חיצוניים
----------------

* 

* אתר האינטרנט הרשמי של קרן וקסנר

* אתר האינטרנט הרשמי של קרן וקסנר (באנגלית)
* רשימת בוגרי הקרן, באתר הקרן
* תואר שני במינהל ציבורי באתר אוניברסיטת הרווארד
* קרן וקסנר בישראל
* יוסי בן ברוך וזיו מאור, כמיליון שקל לבוגר: הכירו את קרן השמאל שקונה בכירים בשירות המדינה, מידה, 12 ביוני 2018.
* אלון בן דוד, ‏ידע ומקצועיות הן תכונות שמפריעות ליצירת נאמנות עיוורת, באתר מעריב אונליין, 3 ביולי 2020
* ר

הערות שוליים
------------

1. ↑  sharon, The Wexner Foundation | Federation of Local Authorities in Israel, www.en.masham.org.il (באנגלית)
2. ↑  "Leslie Wexner". *Inside Philanthropy* (באנגלית אמריקאית). נבדק ב-2018-09-25.
3. ↑  WOLFSON, RON. **RELATIONAL JUDAISM : using the power of relationships to transform the jewish community.**, READHOWYOUWANT COM LTD, 2013, עמ' 171-172
4. ↑  "Les Wexner & family". *Forbes* (באנגלית). נבדק ב-2018-09-25.
5. ↑  Murdock, Sebastian (2018-09-15). "GOP Donor Les Wexner Announces Departure From Republican Party After Obama Visit". *Huffington Post* (באנגלית אמריקאית). נבדק ב-2018-09-27.
6. ↑  "Wealthiest GOP donor in Ohio says he is 'no longer a Republican' after Obama visit". *USA TODAY* (באנגלית). נבדק ב-2018-09-27.
7. ↑  Nielsen, Waldemar A. **Inside American philanthropy : the dramas of donorship**, Norman: University of Oklahoma Press, 1996, עמ' 74-77
8. ↑  The Wexner Foundation at 30 – Leading on Leadership, ejewishphilanthropy.com (באנגלית)
9. ↑  "Wexner Graduate Fellowship / Davidson Scholars Program - Programs". *www.wexnerfoundation.org*. אורכב מ-המקור ב-2018-12-01.
10. ↑  תוכנית "קרן וקסנר בישראל" (Wexner Israel Fellowship Program) התארחה ב"ברזילי", באתר של בית החולים ברזילי(הקישור אינו פעיל, 11.7.2020)
11. ↑  תוכנית העמיתים של קרן וקסנר (The Wexner Israel Fellowship) ללימודי מוסמך במינהל ציבורי באוניברסיטת הרווארד - מחזור 30, באתר של נציבות שירות המדינה, 12 ביולי 2017
12. ↑  Meet Our Fellows and Alumni - Wexner Israel Fellowship - Programs, www.wexnerfoundation.org(הקישור אינו פעיל, 11.7.2020) (ארכיון)
13. ↑  ציוץ של אדם שנער, 16 באוקטובר 2023;  
דור מלול ואריאל כהנא, בעקבות העדר גינוי למתקפת חמאס: קרן וקסנר מבטלת את שיתוף הפעולה עם הרווארד, באתר ישראל היום, 16 באוקטובר 2023
14. ↑  הסירוב לחשוף סטודנטים שתמכו בחמאס: קרן וקסנר מפסיקה לתרום להרווארד איתמר אייכנר, ynet, 16 באוקטובר 2023
15. ↑  תוכנית המנהלים לבכירים בשירות הציבורי של קרן וקסנר (The Wexner Foundation) בשיתוף נציבות שירות המדינה – מחזור חמישי, באתר של נציבות שירות המדינה, 15 במאי 2018
16. ↑  "למה קיבל אהוד ברק מיליוני ד' מקרן אמריקנית?". *ישראל היום*. נבדק ב-2018-11-04.
17. ↑  אלי ציפורי, נציבות שירות המדינה דורשת מקרן וקסנר הסברים על תשלומים חריגים לאהוד ברק, באתר גלובס, ‏2018-11-21
18. ↑  הארץ, קרן וקסנר: התשלומים לאהוד ברק נעשו כחלק מפעילות פילנתרופית פרטית, באתר הארץ, 11 בדצמבר 2018
19. ↑  103FM - אראל סג"ל - בעקבות החשיפה: "הנציבות בודקת את הכסף לאהוד ברק", באתר 103FM - האזנה לרדיו און ליין;  
אלי ציפורי, ‏השאלות הקשות על הכסף הגדול שקיבל אהוד ברק מקרן וקסנר, באתר גלובס, 17 בנובמבר 2018
20. ↑  קרן וקסנר: "אהוד ברק ביצע עבורנו מחקר, מבקשים לשים קץ לרמיזות מכוערות", באתר מעריב אונליין, 9 ביולי 2020
21. ↑  קרן וקסנר: שילמנו לברק עבור שני מחקרים, אחד לא הושלם, באתר הארץ, 9 ביולי 2020
22. ↑  אהוד ברק לא ייחקר בפרשת 'קרן וקסנר', באתר כיפה, 22 באפריל 2020;  
אבישי גרינצייג, ‏היועמ"ש: לא תיפתח חקירה נגד אהוד ברק בפרשת קרן וקסנר, באתר גלובס, 22 באפריל 2020
23. ↑  חזקי ברוך, בן גביר מפסיק את פעילות קרן וקסנר במשטרה: "פוליטיקה מחוץ למשטרה", באתר ערוץ 7, 28 באוגוסט 2023
24. ↑  העמותה לבוגרי קרן וקסנר, באתר "גיידסטאר ישראל"
25. ↑  ספיר לוי‏, לאחר ההתנצלות מיאיר נתניהו וההקפאה בשל הקורונה: קרן וקסנר חוזרת לפעול, באתר וואלה!‏, 2 באוגוסט 2021
26. ↑  דניאל דולב‏, העליון דחה את עתירת הליכוד נגד ברק: "מורכבת מהשמצות וספקולציות", באתר וואלה!‏, 29 בדצמבר 2020  
בג"ץ 3194/20 הליכוד תנועה לאומית ליבראלית נ' היועץ המשפטי לממשלה ואחרים, ניתן ב־29 בדצמבר 2020
27. ↑  בג"ץ 4928/20, אם תרצו - ציונות להיות או לחדול נ' שר המשפטים ואח'; ניתן ביום 2.6.2021.
28. ↑  בוגרי קרן וקסנר תובעים מיליון שקל מיאיר נתניהו, באתר כלכליסט, 8 בספטמבר 2020
29. ↑  גלעד מורג, הסדר גישור בין יאיר נתניהו לקרן "וקסנר": ימחק את ציוציו ויתנצל, באתר כלכליסט, 20 ביולי 2021

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007449000105171
* LCCN: n99027623
* VIAF: 133878169
* WorldCat: lccn-n99027623

 |